নূরুল ইসলাম : রাজধানীর ভাটারা কুড়াতলী বাজারের রাসেল মেডিসিন কর্ণার নামক চেম্বারে রোগী দেখতেন ডা. শাহাদাত হোসেন আমানউল্লাহ। তার নামের পাশে ডিগ্রী লেখা এমবিবিএস, এফসিপিএস (মেডিসিন) পার্ট-২, সিসিডি (বারডেম), ডিএমইউ (ঢাকা), কনসালটেন্ট সনোলজিস্ট। র‌্যাবের ভ্রাম্যমাণ আদালতের কাছে বিশেষজ্ঞ দাবিদার এই ডাক্তার কোনো সনদ দেখাতে পারেননি। শেষ পর্যন্ত ভুয়া ডাক্তার হিসাবে আদালত তাকে ৬ মাসের কারাদ- ও ১ লাখ টাকা জরিমানা করেন। নারায়ণগঞ্জের সিদ্ধিরগঞ্জের গোদনাইল চৌধুরীবাড়ি বাসস্ট্যান্ডে অবস্থিত একটি হাসপাতালে অভিযান চালিয়ে মোবারক ইসলাম (৪০) নামে এক ভুয়া ডাক্তারকে অপারেশন টেবিলে হাতেনাতে গ্রেফতার করে ভ্রাম্যমাণ আদালত। ভুয়া ওই ডাক্তার জনস্বাস্থ্য জেনারেল হাসপাতালে হানিফা আক্তার (১৭) নামে এক কিশোরীর এপেন্ডিসাইটিসের অপারেশন করছিলেন। পরে তাকে দুই বছরের কারাদ- দেন ভ্রাম্যমাণ আদালতের ম্যাজিস্ট্রেট। সারাদেশেই এরকম ভুয়া ডাক্তারদের দৌরাত্ম্য বেড়েই চলেছে। নামের শেষে বাহারী ডিগ্রী লাগিয়ে এবং চকচকে সাইনবোর্ড ব্যবহার করে এরা নিরীহ মানুষের সাথে প্রতারণা করে আসছে। এসব প্রতারকচক্রের কারণে চিকিৎসা সেবায় অরাজক পরিস্থিতি বিরাজ করছে। ভুল চিকিৎসায় ও গাফিলতিতে বহু মানুষের প্রাণ অকালে ঝরে যাচ্ছে। বাংলাদেশ মেডিকেল এন্ড ডেন্টাল কাউন্সিলের (বিএমডিসি) সভাপতি প্রফেসর ডা. মোহাম্মদ শহীদুল্লা ইনকিলাবকে বলেন, আমরা চাই ভুয়া ডাক্তারদের সমূলে নির্মূল করা হোক। এতে করে বহু রোগীর জীবন রক্ষা পাবে। তিনি বলেন, ভুয়া ডাক্তারদের নির্মূলের দায়িত্ব আইনশৃঙ্খলা বাহিনীর। আমি মনে করি এ বিষয়ে তাদের জরুরী ভিত্তিতে ব্যবস্থা নেয়া উচিত।